客有誦袁蒙齋得雨酬倡之什輒賡元韵志喜也呈虛齋使君  其三
作者：鄭清之
朝代：宋

paragraphs: 豢龍作醢龍吞聲，天公憒憒迷雨晴。
玉脂泣烹足媚嫵，苦酒五色生光明。
龍雖神物畏饞吻，携朋去作天田耕。
稚禾婉婉魚薧立，高原庚庚龜兆橫。
漢家燮調豈無術，陰陽縱閉歸董生。
□□□□□□□，□□□□□□□。
我貧自笑一瓢許，瓶粟屢空慚釜與。
彭澤曾無種秫資，沂水聊助詠雩舞。
頗怪吹雲讀風訟，浪愁淅米繙危語。
清時何事弘羊烹，善政端無甯虎乳。
仁人拯溺非姑徐，亟挽天漢如决渠。
我知造物識君意，十日一雨焉取餘。
願君展此作霖手，蘇民旱徙扶黄初。
在在京坻賦高廩，坐令歌頌銷欷歔。
病坡作計羹玉糝，辟穀寧羨黄石書。